Ashley moet nou 33 jaar sitAshley Oosthuizen. (Foto: Facebook / A voice for Ashley Oosthuizen) Ashley Oosthuizen se ouers het gehoop dat sy dié week uit die tronk in Thailand sou stap, maar sal dalk nou nog drie dekades moet wag voor hul dogter weer na Suid-Afrika kan terugkeer. Dít nadat ŉ hof in Thailand Oosthuizen (23) se lewenslange vonnis vir dwelmhandel tot 33 jaar verkort het. Oosthuizen se appèl is Woensdag deur ŉ bank onafhanklike regters in ŉ hof in Koi Samui aangehoor – dieselfde hof waar sy destyds skuldig bevind en gevonnis is. Oosthuizen se pa, André, het aan Maroela Media bevestig dat hul regspan ŉ maand het om teen die uitspraak te appelleer. Hy weet egter nog nie wat hulle gaan doen nie. Die familie het gehoop dat Oosthuizen se skuldigbevinding en vonnis heeltemal omgekeer sal word sodat sy weer na Suid-Afrika kan terugkeer. Oosthuizen voer aan sy is onskuldig en haar geliefdes staan bankvas agter haar. André het Woensdag aan Maroela Media gesê hulle verstaan nie waarom die uitspraak juis só is nie, maar glo “die Here se werk met Ashley is nog nie klaar nie”. Oosthuizen is op 8 Oktober 2020 op dwelmverwante aanklagte in hegtenis geneem nadat sy vir die ontvangs van ŉ pakkie wat by haar werksplek afgelewer is, geteken het. Die pakkie was nie aan Oosthuizen geadresseer nie, maar aan die voormalige eienaar van die Hot in the Biscuit-restaurant in Koh Samui waar sy ŉ bestuurder was. Oosthuizen is op die plek in hegtenis geneem, skuldig bevind op aanklag van internasionale dwelmhandel en die doodstraf opgelê. Haar vonnis is op 8 Oktober na lewenslange tronkstraf verander. Sy is tans by die Nakhon Si Thammarat Sentraal-gevangenis in die suide van Thailand. Haar pa sê sy word goed behandel en kan vlot Thai lees, skryf en praat. Sy werk ook in die biblioteek en bied cha-cha-klasse aan.